ΚΑΝΟΝΙΣΜΟΣ (ΕΚ) αριθ. 897/94 ΤΗΣ ΕΠΙΤΡΟΠΗΣ της 22ας Απριλίου 1994 για τη θέσπιση των λεπτομερειών εφαρμογής του κανονισμού (ΕΟΚ) αριθ. 2847/93 του Συμβουλίου όσον αφορά τα πειραματικά σχέδια σχετικά με το συνεχή εντοπισμό των κοινοτικών αλιευτικών σκαφών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος της κοινής αλιευτικής πολιτικής (1), και ιδίως το άρθρο 3 παράγραφος 4, Εκτιμώντας: ότι το άρθρο 3 του κανονισμού (ΕΟΚ) αριθ. 2847/93 προβλέπει την εφαρμογή, από τα κράτη μέλη, πειραματικών σχεδίων, για ορισμένες κατηγορίες κοινοτικών αλιευτικών σκαφών, σχετικά με συστήματα συνεχούς εντοπισμού που λειτουργούν από χερσαίο δορυφορικό σταθμό και χρησιμοποιούν τις ανακοινώσεις με δορυφόρο για τη διαβίβαση των στοιχείων καθώς και, ενδεχομένως, την εκτέλεση πειραματικών σχεδίων σχετικά με αυτόματους καταγραφείς της θέσης των πλοίων, πριν από τις 30 Ιουνίου 1995- ότι τα πειραματικά σχέδια έχουν ως στόχο να αξιολογήσουν την τεχνολογία που χρησιμοποιείται και τα σκάφη που είναι ενταγμένα στα συστήματα αυτά για να μπορέσει το Συμβούλιο να αποφασίσει πριν από την 1η Ιανουαρίου 1996, για τη χρήση τους, για να βελτιωθεί η αποτελεσματικότητα της επίβλεψης των αλιευτικών δραστηριοτήτων- ότι είναι ως εκ τούτου αναγκαίο, για να εξασφαλιστεί η εκτέλεση των εν λόγω πειραματικών σχεδίων από τα κράτη μέλη, να καθοριστούν οι λεπτομέρειες εφαρμογής, κυρίως όσον αφορά τον αριθμό, ανά κράτος μέλος, των σκαφών που υπόκεινται στα πειραματικά σχέδια, τη διαδικασία συλλογής και μηχανογραφικής επεξεργασίας των δεδομένων που διαβιβάζονται ή συγκεντρώνονται από τα σκάφη αυτά, και τη διαδικασία ανακοίνωσης αυτών των δεδομένων μεταξύ των κρατών μελών- ότι, για να εξασφαλιστεί η παρακολούθηση των πειραματικών αυτών σχεδίων και η συνεργασία μεταξύ των κρατών μελών, η Επιτροπή πρέπει να ενημερώνεται από τα κράτη μέλη για την υλοποίηση των προτύπων του σχεδίου- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης του Τομέα της Αλιείας και της Υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός καθορίζει ορισμένους όρους υπό τους οποίους τα κράτη μέλη θέτουν σε εφαρμογή τα πειραματικά σχέδια που προβλέπονται στο άρθρο 3 του κανονισμού (ΕΟΚ) αριθ. 2847/93, όσον αφορά συστήματα συνεχούς εντοπισμού των αλιευτικών σκαφών που λειτουργούν σε χερσαίο σαθμό ή μέσω δορυφόρου, και χρησιμοποιούν την επικοινωνία με δορυφόρο για τη διαβίβαση δεδομένων καθώς και, ενδεχομένως, των πειραματικών σχεδίων που αφορούν τα αυτόματα μέσα καταχώρησης της θέσης των σκαφών. Άρθρο 2 1. Τα κράτη μέλη λαμβάνουν τα αναγκαία μέτρα για να θέσουν σε εφαρμογή: α) τα πειραματικά σχέδια που αφορούν το συνεχή εντοπισμό των κοινοτικών αλιευτικών σκαφών που χρησιμοποιούν την επικοινωνία μέσω δορυφόρου και θα εφαρμοστούν σε έναν ελάχιστο αριθμό σκαφών που φέρουν σημαία κράτους μέλους, που πρέπει να είναι τουλάχιστον ίσος προς τον αριθμό των σκαφών του, με μήκος που δεν υπερβαίνει τα 50 μέτρα, εάν ο αριθμός αυτός είναι μεγαλύτερος από δέκα σκάφη και τουλάχιστον ίσος ή μεγαλύτερος από δέκα σκάφη. Ο ελάχιστος αριθμός των σκαφών για κάθε κράτος μέλος αναφέρεται στο παράρτημα Ι. β) εάν το επιθυμούν, συμπληρωματικά πειραματικά σχέδια που αφορούν την καταχώρηση συνεχούς εντοπισμού των κοινοτικών αλιευτικών σκαφών που χρησιμοποιούν σύστημα αυτόματης καταχώρησης της θέσεως που περιλαμβάνει κατ' ανώτατο όριο τον ίδιο αριθμό σκαφών, με αυτόν που προβλέπεται από τα πειραματικά σχέδια που αναφέρονται στο στοιχείο α). 2. Τα κράτη μέλη μεριμνούν ώστε τα πειραματικά σχέδια που αναφέρονται στην παράγραφο 1 να εφαρμόζονται σε σκάφη μήκους μεγαλύτερου των 17 μέτρων. Ωστόσο, τα κράτη μέλη μπορούν να εφαρμόσουν τα πρότυπα αυτά σχέδια σ' έναν περιορισμένο αριθμό σκαφών που το μήκος τους είναι μικρότερο από 17 μέτρα όταν οι δραστηριότητες αυτών των σκαφών υπόκεινται σε περιορισμούς της αλιευτικής προσπάθειας. 3. Τα πειραματικά σχέδια πρέπει να τεθούν σε εφαρμογή από την 1η Ιουλίου 1994. Τα πειραματικά σχέδια πρέπει να είναι λειτουργικά σε όλα τα κράτη μέλη, από την 1η Οκτωβρίου 1994, και να παρατείνουν λειτουργικά έως τις 30 Ιουνίου 1995. 4. Με την επιφύλαξη των όρων που καθορίζονται στην παράγραφο 1, τα κράτη μέλη μπορούν να αποφασίσουν για την εφαρμογή των πειραματικών σχεδίων από κοινού. Άρθρο 3 Η αρμόδια αρχή που είναι επιφορτισμένη με την εφαρμογή των πειραματικών σχεδίων, ορίζεται από κάθε κράτος μέλος που ανακοινώνει στην Επιτροπή, το αργότερο ένα μήνα μετά την έναρξη ισχύος του παρόντος κανονισμού, το όνομα, τη διεύθυνση, τον αριθμό τηλεφώνου και το τέλεφαξ της εν λόγω αρχής. Άρθρο 4 Κάθε κράτος μέλος προβαίνει στις απαραίτητες ενέργειες ώστε τα πειραματικά σχέδια να περιλαμβάνουν: α) εγκαταστάσεις στα σκάφη που φέρουν τη σημαία του και συμμετέχουν στα πειραματικά σχέδια- β) εγκαταστάσεις μηχανογράφησης που επιτρέπουν στις αρμόδιες αρχές που αναφέρονται στο άρθρο 3 να επεξεργάζονται τις πληροφορίες που διαβιβάστηκαν ή έχουν συγκεντρωθεί από τα αλιευτικά σκάφη που αναφέρονται στο άρθρο 2, καθώς και τις πληροφορίες που ανακοινώνονται από τις αρμόδιες αρχές των άλλων κρατών μελών. Άρθρο 5 Στα πλαίσια των πειραματικών σχεδίων που χρησιμοποιούν το σύστημα ανακοίνωσης με δορυφόρο, οι εγκαταστάσεις που αναφέρονται στο άρθρο 4 στοιχεία α) πρέπει: 1. να επιτρέπουν το συνεχή εντοπισμό με επιτρεπόμενο σφάλμα εκτιμήσεως της θέσεως που πρέπει να αφορά απόσταση κάτω των 500 μέτρων και διάστημα εμπιστοσύνης 99 % των σκαφών που φέρουν σημαία ενός κράτους μέλους, από χερσαίο ή δορυφορικό σταθμό, ανεξάρτητα από τα θαλάσσια ύδατα όπου αλιεύουν ή το λιμένα όπου βρίσκονται- 2. να εγγυώνται την αυτόματη διαβίβαση, με συχνότητα μία φορά την ώρα, των δεδομένων που αφορούν τη γεωγραφική θέση, με επιτρεπόμενο σφάλμα εκτιμήσεως της θέσης που πρέπει να αφορά απόσταση κάτω των 500 μέτρων και διάστημα εμπιστοσύνης 99 % την ημερομηνία και την ώρα κατά την οποία καταχωρήθηκε η θέση αυτή, των σκαφών που φέρουν σημαία του κράτους μέλους, προς την αρμόδια αρχή του κράτους μέλους σημαίας που αναφέρεται στο άρθρο 3, καθώς και στην Επιτροπή εάν το ζητήσει με τη σύμφωνη γνώμη του κράτους της σημαίας- 3. να εξασφαλίζουν την αξιοπιστία των δεδομένων που αναφέρονται στο σημείο 2. Άρθρο 6 Στα πλαίσια των συμπληρωματικών πειραματικών σχεδίων που χρησιμοποιούν σύστημα αυτόματης καταχώρησης της θέσης των σκαφών οι εγκταστάσεις που αναφέρονται στο άρθρο 4 στοιχείο α) θα πρέπει: 1. να επιτρέπουν την αυτόματη και συνεχή καταχώρηση της γεωγραφικής θέσης, με επιτρεπόμενο σφάλμα εκτιμήσεως της θέσης που πρέπει να αφορά απόσταση κάτω των 500 μέτρων με διάστημα εμπιστοσύνης 99 %, της ημερομηνίας και της ώρας κατά την οποία καταχωρήθηκε η θέση αυτή, ανεξάρτητα από τα θαλάσσια ύδατα όπου αλιεύουν τα σκάφη ή το λιμένα όπου ευρίσκονται- 2. να εξασφαλίζουν την αξιοπιστία των δεδομένων που αναφέρονται στο σημείο 1. Άρθρο 7 Οι εγκαταστάσεις που αναφέρονται στο άρθρο 4 στοιχείο β) πρέπει να επιτρέπουν στο κράτος μέλος της σημαίας ανεξάρτητα από το χρησιμοποιούμενο σύστημα: 1. να συλλέγουν, να επεξεργάζονται, να καταχωρούν και να συγκεντρώνουν σε μηχανογραφική βάση τις πληροφορίες που αναφέρονται στο άρθρο 5 σημείο 2 και στο άρθρο 6 σημείο 1- προβαίνουν στις απαραίτητες ενέργειες για να διατηρήσουν τις εν λόγω πληροφορίες έως τις 31 Δεκεμβρίου 1995- 2. να ανακοινώνουν αυτόματα τις πληροφορίες που διαβιβάστηκαν ή έχουν συλλεγεί από τα σκάφη τους στην αρμόδια αρχή του κράτους μέλους, στα θαλάσσια ύδατα του οποίου αλιεύουν τα εν λόγω σκάφη και στην Επιτροπή εάν τις ζητήσει με τη σύμφωνη γνώμη του κράτους της σημαίας. Άρθρο 8 1. Τα κράτη μέλη συνεργάζονται για να εξασφαλίζουν την ανακοίνωση των δεδομένων που αναφέρεται στο άρθρο 7 σημείο 2. 2. Τα κράτη μέλη της σημαίας προβαίνουν στις απαραίτητες ενέργειες ώστε τα μεμονωμένα στοιχεία που διαβιβάστηκαν από τα σκάφη τους στα πλαίσια των προτύπων σχεδίων που αναφέρονται στο άρθρο 2 παράγραφος 1 στοιχείο α), να ανακοινώνονται στην αρμόδια αρχή που αναφέρεται στο άρθρο 7 σημείο 2, εντός 60 λεπτών από τη λήψη των πληροφοριών εκ μέρους του κράτους σημαίας και οπωσδήποτε εντός 120 λεπτών μετά τη διαβίβαση των δεδομένων από τα πλοία. Για το σκοπό αυτό μπορούν να χρησιμοποιούν τρόπο ανταλλαγής δεδομένων που γίνεται αμοιβαία αποδεκτός. 3. Η αρμόδια αρχή που αναφέρεται στην παράγραφο 2 λαμβάνει τις πληροφορίες, προβαίνει στις απαραίτητες ενέργειες για να τις επεξεργαστεί σε μηχανογραφική βάση. Άρθρο 9 1. Το αργότερο ένα μήνα από τη λειτουργική εφαρμογή των πειραματικών σχεδίων, τα κράτη μέλη διαβιβάζουν στην Επιτροπή τον κατάλογο των πληροφοριών που αφορούν την εφαρμογή των πειραματικών σχεδίων τους και αναφέρονται στο παράρτημα ΙΙ. Ωστόσο, τα κράτη μέλη που διαβίβασαν τις πληροφορίες αυτές στα πλαίσια της εφαρμογής της απόφασης 89/631/ΕΟΚ του Συμβουλίου (2) απαλλάσσονται από την εν λόγω υποχρέωση. Τα κράτη μέλη ενημερώνουν τακτικά την Επιτροπή για την εφαρμογή των προτύπων σχεδίων τους. 2. Όταν πρέπει να προστεθεί ή να αποκλεισθεί ή να αντικατασταθεί ένα σκάφος ή να τροποποιηθούν οι πληροφορίες που αφορούν ένα σκάφος, το κράτος μέλος του οποίου τη σημαία φέρει το σκάφος, ενημερώνει σχετικά την Επιτροπή. Άρθρο 10 Για να διευκολυνθεί η συνεργασία μεταξύ των κρατών μελών, η Επιτροπή ανακοινώνει σε κάθε κράτος μέλος τις πληροφορίες που έλαβε με βάση το άρθρο 9, και εξασφαλίζει την παρακολούθηση των πειραματικών σχεδίων που εφαρμόζονται από κάθε κράτος μέλος, σύμφωνα με τη διαδικασία που προβλέπεται στο άρθρο 36 του κανονισμού (ΕΟΚ) αριθ. 2847/93. Άρθρο 11 Πριν από τις 31 Μαρτίου 1995 κάθε κράτος μέλος υποβάλλει στην Επιτροπή προσωρινή έκθεση αξιολόγησης του ή των πειραματικών σχεδίων που εφάρμοσε. Πριν από τις 31 Αυγούστου 1995, κάθε κράτος μέλος υποβάλλει στην Επιτροπή την τελική του έκθεση που περιέχει κυρίως τις πληροφορίες για τη σχέση κόστους/αποδοτικότητας των συστημάτων, τις εγγυήσεις διαφάνειας των συστημάτων που χρησιμοποιούνται καθώς επίσης και συστάσεις που αφορούν το μέλλον των συστημάτων συνεχούς εντοπισμού των κοινοτικών αλιευτικών σκαφών. Βάσει αυτών των εκθέσεων η Επιτροπή θα διαβιβάσει στο Συμβούλιο συνολική έκθεση αξιολόγησης των πειραματικών σχεδίων που εφαρμόστηκαν από τα κράτη μέλη, και περιλαμβάνουν ενδεχομένως προτάσεις σχετικά με την οριστική εγκαθίδρυση ενός συστήματος συνεχούς εντοπισμού των κοινοτικών αλιευτικών σκαφών. Άρθρο 12 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Απριλίου 1994.

[Source: multi_eurlex | Tokens: 9301]